ऐसा कहते हैं कि अतीत की परछाई बड़ी लंबी होती है। कहावत तो मूल विदेशी है जहां अतीत और वर्तमान में स्पष्ट विभेद दिखाई देता है, जहां अतीत संग्रहालयों में बंद है और वर्तमान का अतीत से रिश्ता टूटा हुआ सा है। परन्तु भारत एक ऐसा अद्भुत देश है जहां हजारों वर्षों की धर्म, संस्कृति, कला की संस्कृति-गंगा अविरत बह रही है। ऐसे भारत में जब हम विलुप्त गावों और वहां के लोगों की बात करते हैं तो उसकी कहानी भी उतनी ही अद्भुत और आश्चर्यजनक बन कर उभर आती है। उसमें विचित्र मोड़ इसलिए आता है कि इस कहानी की ’खोज’ करने वाले लोग थे विदेशी, जिन्हें भारत की सभ्यता की निरंतरता का एहसास भी नहीं था, और उस पर विश्वास करने की इच्छा भी नहीं थी। सुधी पाठक जान गए होंगे कि हम यहां जिसे ’हड़प्पा’ संस्कृति कहा गया है उसकी बात कर रहे हैं।